runetrust/blame-folketinget-dk huggingface dataset:
Line Barfod (EL), 2005-05-19:
Jeg synes, det er ret uhyggeligt, at hr. Peter Skaarup siger, at der ikke er nogen vej uden om, at kriminaliteten stiger.
Jeg mener bestemt, at der er mange veje udenom.
De handler om forebyggelse, og de handler først og fremmest om at sikre, at de unge får nogle andre muligheder i deres liv, får nogle muligheder for uddannelse og arbejde, i stedet for at det eneste, de kan se for sig, er et kriminelt perspektiv.
Det er ret vigtigt.
Og hvis de begår kriminalitet, skal der komme meget hurtig konsekvens, det, hr. Karsten Nonbo har været inde på flere gange.
Derfor er det også dybt problematisk, at Dansk Folkeparti har været med til at fjerne skolepraktikordningen eller skære den kraftigt ned, så den mulighed, der var for en række unge bl.a. med indvandrerbaggrund for at få en uddannelse, er blevet fjernet.
For det, der skal til, hvis man skal have et arbejde, er i høj grad en uddannelse.
Peter Skaarup (DF), 2005-05-19:
Det vil vi så sandelig også.
Men det ændrer bare ikke ved, at vi har en voldskriminalitet, som er kraftigt stigende specielt blandt unge mennesker.
Som jeg nævnte tidligere, og som fru Line Barfod også er bekendt med, skete der faktisk under den regering, der hed SR-regeringen, denne store eskalering i ungdomskriminaliteten.
Medvirkende, klart medvirkende, og det tror jeg også at fru Line Barfod er nødt til at erkende, er jo, at vi har fået en tilgang af indvandrere og flygtninge til Danmark på relativt kort tid, som er utrolig stor.
Når kriminalitetshyppigheden er så stor, som den er i den gruppering, er der ikke nogen vej uden om, at det vil være den udvikling, vi ser i statistikkerne.
Hvis vi ikke kan sige andet positivt om debatten, så kan vi i hvert fald sige, at der ikke er nogen, der har anfægtet rigsstatistikerens beretninger om og beregninger af kriminalitetsudviklingen blandt indvandrere og flygtninge.
Der er en overhyppighed, og den har man ikke gjort nok ved fra SR-regeringens side, den regering, som blev støttet af Enhedslisten.
Ja, man har ikke gjort noget som helst.
Line Barfod (EL), 2005-05-19:
Det, som hr. Peter Skaarup kommer med, er jo mere af det samme.
Hver gang, der er et problem, råber Dansk Folkeparti, at nu skal vi have mere straf.
Det, man prøver med her, er også bare mere straf, og det har vi jo set ikke hjælper.
Det er tydeligt, at det at blive sat for en dommer ikke i sig selv hjælper hverken dem, det går ud over, eller dem, der hører om det.
Peter Skaarup (DF), 2005-05-19:
Det er åbenbart det, vi skal høre, når vi prøver at komme med nogle forslag til, hvordan vi afhjælper de problemer, som bl.a. SR-regeringen skabte.
Jeg troede egentlig, at vi i forhold til kriminalitetsudviklingen var over den diskussion, men jeg kan da sagtens gentage, at selv med de initiativer, som man mener at have taget under den tidligere regering, var det altså under den tidligere regering, at grundstenen blev lagt til den generation af unge kriminelle, vi har i dag, hvor kriminalitetsudviklingen er stigende.
Man kan lave nok så mange boligsociale tiltag eller indsatser over for ghettoproblemerne, og det mener vi også at man skal gøre, men det har bare vist sig, at det ikke har været nok, og at de ting, den tidligere regering er kommet med, har spillet fallit, fordi udviklingen blandt de unge simpelt hen er gået i retning af grov kriminalitet.
Derfor er der ikke nogen alternativer til at prøve nyt.
Man kan ikke bare fortsætte i den gamle skure, som jeg hører at hr. Morten Bødskov vil.
Morten Bødskov (S), 2005-05-19:
Problemet er jo bare, at der ikke rigtig er noget, der tyder på, hvis vi ser på den øvrige del af ungdommen, at det, at de isoleret set kommer for en dommer, skulle afhjælpe eller afholde dem fra at fortsætte i kriminalitet.
Det, at hr. Peter Skaarup koncentrerer sig så meget om denne her ungdomsdomstol som en sanktion over for de unge, illustrerer jo den manglende sammenhæng i Dansk Folkepartis politik.
På den ene side vil man indføre en sådan sanktion ved en domstol, men på den anden side er man fuldstændig blind for, at når det handler om at bekæmpe ungdomskriminalitet, er det en meget bredere vifte af initiativer, der skal til.
Hvis det var sådan, at man fra Dansk Folkepartis side havde konsekvens i sin politik og var klar til at støtte de her initiativer, som bevisligt virker, var det en anden sag.
Men det her er tom og hul retorik – intet andet.
Peter Skaarup (DF), 2005-05-19:
Jeg tror, at det har en meget god forebyggende virkning også på den unge.
Det at komme ind i en retssal, og det ved de unge, der er over den kriminelle lavalder også, og en domsbehandling betyder, at forældrene bliver inddraget.
Vi vil under det her ungdomsdomstolssystem have en særlig mulighed for at inddrage forældre og værger i diskussionen og også finde ud af sammen med dem, hvilken straf der skal gives, hvad den rigtige straf er.
For den sanktion eller den straf, der skal gives, behøver jo ikke, som jeg sagde før, nødvendigvis at afsones et sted, hvor døren er låst.
Det kan lige så godt være et sted, hvor der er samfundstjeneste, og hvor det har en forebyggende effekt.
Det kan da ikke være anderledes, end at man sagtens kan forstå den forebyggende effekt ved at få at vide af en ret, af en domstol, at man skal ud og vaske politiets biler, fjerne graffiti eller gøre noget andet, nogle af de ting, der vil være god ræson i.
Det synes jeg da har en forebyggende virkning.
Jeg tror, at det krav eller den konsekvens vil betyde, at den unge kommer på bedre tanker, mange unge vil i hvert fald.
Morten Bødskov (S), 2005-05-19:
Jeg synes lidt, at hr. Peter Skaarup taler, som om der overhovedet ikke sker noget, når det handler om indsatsen over for børn og unge.
Selv om Dansk Folkeparti jo har lagt stemmer til besparelser, hvad angår indsatsen og mulighederne for at bekæmpe og begrænse unges kriminalitet i nedslidte boligområder, er virkeligheden trods alt, at der i dag i mange kommuner sker en hel masse.
Jeg kan simpelt hen ikke få det til at hænge sammen.
Hvordan vil det afhjælpe unges kriminalitet, hvis de bliver sat for en dommer?
Karsten Nonbo (V), 2005-05-19:
Jeg vil bare sige, at jeg ved, hvad hun hedder, og jeg vil tage en snak med hende om det, for det er vi ikke enige om.
Lene Espersen (KF), 2005-05-19:
Så det bliver ekstremt spændende at høre den saglige begrundelse og dokumentation, som Det Radikale Venstre kan lægge for dagen.
Jeg vil sige, at jeg synes, at ideen er så god, at det er noget, jeg vil arbejde positivt videre med, men jeg synes også, det kræver, at den saglige begrundelse er på plads.
Jeg har i hvert fald ikke kendskab til, at der skulle foreligge et materiale, der på nuværende tidspunkt kan underbygge, at man tager et sådant initiativ.
Simon Emil Ammitzbøll (RV), 2005-05-19:
Jeg kan forstå på hr. Peter Skaarup, at det er Dansk Folkepartis opfattelse, at det er den tidligere SR-regering, der er skyld i alle de ulykker, der i øjeblikket kommer ind over vores land på retsområdet.
Hvor går egentlig grænsen?
Diskussionen handler jo egentlig om, hvornår folk er modne til at deltage i en egentlig retssag og få en egentlig straf.
Der har et bredt flertal i Folketinget så stået bag en 15-års-grænse.
Jeg kan nu forstå, at Dansk Folkeparti mener, at den skal sættes ned til 12 år.
Vil hr. Peter Skaarup bekræfte, at en massiv social indsats kombineret med nogle reelle konsekvenser i stedet for en traditionel domstolsstraf har langt større effekt end en nedsættelse af den kriminelle lavalder?
Men da jeg så kunne forstå på den konservative ordfører, at han har indgående erfaring med forsøget på Fyn, kunne jeg godt tænke mig en forklaring på, hvorfor den konservative ordfører ikke mener, at det er problematisk at evaluere et forsøg om førstehjælp over så kort en tidsperiode, for det er jo det langsigtede perspektiv, der er det interessante i det her.
Frode Sørensen (S), 2005-05-19:
Til hr. Karsten Nonbo vil jeg sige, at vi vel alle sammen gerne vil sikre, at der er kvalitet i tingene, og det skal der naturligvis også være ved førstehjælp, og det ligger da også i forslaget.
Jeg vil gerne spørge hr. Karsten Nonbo: Jeg forstår, at der også er positive røster her, som der også var fra ministerens side, og at man henviser til 2006.
Der er jo ikke så lang tid til, men på den anden side kunne vi måske bruge den tid, frem til evalueringen kommer, til at gennemføre nogle forsøg og etablere det her for at se på kvaliteten, hvor jeg kun kan være enig med hr. Karsten Nonbo.
Ville det være noget, Venstre kunne medvirke til, at vi sætter et forsøg i gang og prøver at se, hvad vi får ud af det for at få kreeret det rette kursus?
Line Barfod (EL), 2005-05-19:
Jeg er fuldstændig enig med hr. Karsten Nonbo i, at det allerbedste er, hvis vi kan få fat i dem, inden de får pletten på straffeattesten og har været igennem straffesystemet, så vi kan få dem ind på en helt anden bane, og de ikke begynder at opfatte sig selv som kriminelle og som, at det er det, der er deres fremtid.
Men selv om de har fået en plet på straffeattesten, fordi det, de har lavet, er så groft, så man er nødt til at sørge for, at de får en dom, er det vigtigt, at de alligevel ser, at der er en anden fremtid, og at vi sørger for, at de får arbejde og uddannelse, så de får en anden fremtidsmulighed end at blive ved med at begå kriminalitet.
Tom Behnke (KF), 2005-05-19:
Man kan forestille sig meget, og jeg skal jo ikke stå her på forhånd og tilkendegive, hvad jeg tror, der kommer ud af den forsøgsordning.
Jeg har netop lagt op til, at vi skal prøve at være lidt åbne over for, hvad resultatet kan være.
Der kan være mange resultater.
Et af de resultater, der kan være, er bl.a. det, som hr. Karsten Nonbo nævner her, nemlig at det også kan have en modsatrettet effekt, og det er vi selvfølgelig også meget indstillet på at se på.
Men jeg er også nødt til at fastholde, at vi fra konservativ side har en positiv indgangsvinkel til det her, det har vi.
Vi synes, at førstehjælp er godt, og vi har den opfattelse, at man bør have et førstehjælpskursus.
Men i hvilket omfang, i hvilken institution, i hvilken situation man så skal gøre det, er det, vi kan diskutere, og det er vi selvfølgelig villige til at gøre.
Karsten Nonbo (V), 2005-05-19:
Jeg havde tænkt mig at tage ordet, og jeg har gjort det.
Jeg vil spørge, om ordføreren ikke kan se den situation, at hvis vi gør det tvunget for alle, så skaber vi en forventning over for alle, der kommer ud af en bil, der hedder: Hjælp til, du kan førstehjælp.
Ville det ikke være klogt at se, hvad der sker på Fyn, om der er nogle, der har det rigtig skidt med, at de sådan set kan førstehjælp i teorien, hvis ikke de kan udføre det i praksis?
Kunne det ikke tænkes, at det forsøg kom frem til, at der måske var nogle, der også gjorde skade ved, at de forsøgte at leve op til forventningens pres?
Og så er vi i den situation, som en af mine gode kolleger siger: Fri mig for en eller anden kvaksalver, der piller ved mig, hvis vedkommende ikke kan noget som helst.
Kan man ikke blive presset ud i den situation?
Tom Behnke (KF), 2005-05-19:
Jeg har ikke lagt mig fast på en skæringsdato med hensyn til, hvornår man skal undersøge effekten af det her.
Jeg tilkendegiver klart og tydeligt: Vi har den opfattelse, at hvis vi skal gøre det her, så skal vi gøre det ordentligt.
Og hvis vi skal gøre det ordentligt, så er vi også nødt til at afvente og se de initiativer, der er iværksat, og de undersøgelser og forsøgsordninger, der kører.
Det er vi nødvendigvis nødt til at se på.
Sådan har vi det i hvert fald i Det Konservative Folkeparti.
Simon Emil Ammitzbøll (RV), 2005-05-19:
Ja, jeg havde egentlig ikke tænkt mig at tage ordet, men når jeg nu har gjort det, vil jeg da starte med at takke ordføreren for den imødekommenhed, der trods alt var i forhold til eventuelt at inddrage undervisning i førstehjælp i selve køreundervisningen.
Tak for det.
Grunden til, at jeg tager ordet, er, at ordføreren sagde eller antydede, at Dansk Folkepartis ordfører ikke kendte nok til forsøget på Fyn, og det synes jeg måske var en sådan lige hård nok påstand fra den konservative ordførers side.
For har ordføreren fra Dansk Folkeparti ikke en pointe, når han siger, at det kan være svært på kort sigt at måle effekten af førstehjælpskurser i forbindelse med køreundervisningen på Fyn i 2005, for det er jo en meget langsigtet effekt, det gerne skulle have.
Så ordføreren fra Dansk Folkeparti har vel egentlig en væsentlig pointe, eller hvad?
Tom Behnke (KF), 2005-05-19:
Nej, men vi skal jo heller ikke vente.
Men der er en lang række steder, hvor vi allerede i dag har førstehjælpsundervisning, hvor der er mulighed for førstehjælpsundervisning, hvor førstehjælpsundervisning er obligatorisk osv. osv.
Det fortsætter selvfølgelig.
Lad os nu lige først se det initiativ, som man har iværksat fra regeringens side.
Men vi står ikke her i dag og siger, at al førstehjælpsundervisning i Danmark skal standse, indtil vi kender resultatet.
Det er jo ikke det, vi gør.
Poul Henrik Hedeboe (SF), 2005-05-19:
Jeg hører, at hr. Tom Behnke siger med meget stor indføling og overbevisning, at førstehjælpskurser er godt, men alligevel skal vi vente.
For vi kunne vel erklære, at det var godt her og så finde en eller anden form at starte med.
Tom Behnke (KF), 2005-05-19:
Nej, men det forudsætter jo naturligvis også, at man har indsigt i, hvad forsøgsordningen går ud på, og det er jo klart, at hvis ordføreren ikke har det, så bliver det jo noget af en hul diskussion, vi får her i dag.
Det, der er sagen, er jo, at når man starter en forsøgsordning, så er det, fordi man ønsker at afprøve noget.
Hvis man efterfølgende siger, at det er fuldstændig ligegyldigt, hvad resultat af det forsøg bliver, at vi da er ligeglade, at vi da bare lovgiver, at vi da bare fastsætter nogle regler, som vi har lyst til, så er det en hån mod, at man laver nogle forsøgsordninger.
Man laver nu en omfattende en forsøgsordning, som jo ikke kun er et spørgsmål om, at man sidder med et stykke papir og slår streger, hver gang der er en, der har fået et førstehjælpskursus, man følger også udviklingen, og det er jo det, man på Fyn i øvrigt i andre sammenhænge har været rigtig gode til, nemlig at se på, hvordan ulykkesfrekvenserne er, hvordan resultaterne af ulykkerne er, hvad der sker, og hvor man samler op på de pågældende ting og sørger for at få sig et godt overblik over, hvilken effekt det har haft, hvilken betydning det har haft.
Og det er naturligvis det, vi skal nå frem til.
Kim Christiansen (DF), 2005-05-19:
Jeg er meget glad for, at hr. Tom Behnke er enig med Dansk Folkeparti om, at det skal være en del af teoriundervisningen.
Det, man gør på Fyn i øjeblikket, er, at man netop laver det forsøg, og den eneste erfaring, man vel egentlig har pr. 31. december 2005, er jo, at x antal personer har fået et førstehjælpskursus.
Ellers kan jeg ikke se, hvilke erfaringer man ellers ville have med det.
Tom Behnke (KF), 2005-05-19:
Vi skal vente på et erfaringsgrundlag, som kan hjælpe os til, at vi, når vi enten lovgiver eller præciserer nogle regler, får det gjort rigtigt fra starten, så vi ikke kaster os ud i noget, hvor vi tror, vi gør det rigtige, og hvor vi så måske senere er nødt til at lave det om, at vi måske oven i købet får gjort noget, som har gjort større skade end gavn.
Det synes vi ville være dårligt og forkert.
Lad os nu vente et øjeblik.
Vi har tilkendegivet, at vi mener, det her kan være en rigtig vej at gå.
Vi har også tilkendegivet, at hvis vi skal gå den her vej, så ønsker vi, at førstehjælpsundervisningen bliver en del af, at man erhverver sit kørekort, og ikke nødvendigvis at man har modtaget den, inden man påbegynder erhvervelsen af sit kørekort, og vi har tilkendegivet, at vi blot ønsker at have godt og et sagligt grundlag at træffe beslutningen på.
Kim Christiansen (DF), 2005-05-19:
Bare ganske kort, det er jo ved at være sent på dagen
: Det, jeg bare godt kunne tænke mig at få præciseret lidt, er, hvad hr. Tom Behnke mener med resultatet af den undersøgelse og af det forsøg, som kører på Fyn, for hvis det forsøg skal løbe i hele 2005, så kan det jo tage år, inden man får resultatet af, hvilken effekt det har haft på dem, der så har fået det kursus, og hvor mange liv de har været med til at redde.
Så jeg har lidt svært ved at se, hvad det er, vi skal vente på.
Tom Behnke (KF), 2005-05-19:
Nej, det er absolut en misforståelse.
Altså, jeg må jo henholde mig til det, jeg sagde i mit ordførerindlæg her: Jeg og Det Konservative Folkeparti finder, at førstehjælp er godt, og vi finder også, at så mange som muligt bør stifte bekendtskab med førstehjælp.
Det er en god ting.
Det eneste forbehold, vi tager i dag, er, at vi siger: Vi vil godt lige have lov til at vente et øjeblik.
Tøv en kende, lad os lige nå at se resultaterne af de initiativer, der er sat i værk, de undersøgelser, man kører.
Lad os lige tøve en kende, og så er vi selvfølgelig med.
Men der ligger stadig væk det, at regeringen er i gang med nogle tiltag på undervisningsområdet, og der kører en forsøgsordning i Fyns Amt.
Det vil vi gerne se nogle resultater af først, og så vidt jeg har forstået, har det ikke så lange udsigter, at det gør noget.
Og lad os nu se det først, sådan at vi ved, i hvilken grad og i hvilket omfang det har en effekt, har en betydning, og det kan bruges.
Derudfra kan vi jo så også målrette langt mere specifikt og præcist.
Frode Sørensen (S), 2005-05-19:
Det har måske lidt at gøre med, hvad der kom først, hønen eller ægget, derfor vil jeg gerne spørge den konservative ordfører: Vil det sige, at hvis ændringen i forslaget var, at man gennemgik en grundlæggende førstehjælpsundervisning i forbindelse med teoriundervisningen, som Dansk Folkeparti har været inde på, så kunne Det Konservative Folkeparti støtte forslaget?
Kim Christiansen (DF), 2005-05-19:
Nu ved jeg ikke, hvorfor hr. Simon Emil Ammitzbøll går så meget op i, om jeg er enig med regeringen eller ej.
I det her spørgsmål har det været og er stadig væk Dansk Folkepartis holdning, at kendskabet til førstehjælp skal have størst mulig udbredelse, og vi synes, det er en rigtig god idé, hvis det kan ske i forbindelse med erhvervelse af kørekort – ikke som det måske er fremsat her, hvor det skal være en betingelse, for det kan være taget på mange mærkelige måder, men for at få struktur i tingene ser vi gerne, at det er en integreret del af teoriundervisningen.
Simon Emil Ammitzbøll (RV), 2005-05-19:
Tak for tilsagnet, som jeg så forstår, at jeg skal forstå som et tilsagn om, at Dansk Folkeparti vil være med til at stemme for, også selv om det skulle ende med, at VK-partierne er imod.
Kim Christiansen (DF), 2005-05-19:
Jeg er da glad for Simon Emil Ammitzbølls skarpsindighed, og jeg kan oplyse, at vi i Dansk Folkeparti står ved vores holdninger, som vi stod ved dem forrige gang, det her forslag blev fremsat.
Hvis der kan skabes enighed om, at førstehjælp indgår som et element i køreskoleundervisningen, kan det sagtens støttes af Dansk Folkeparti.
Det tror jeg også at jeg gav udtryk for i min ordførertale.
Simon Emil Ammitzbøll (RV), 2005-05-19:
Jeg kunne ikke lade være med at bemærke, at ordføreren fra Dansk Folkeparti betragtede forsøgene på Fyn som en syltekrukke og afsluttede ordførertalen med en bemærkning om, at det ikke kan gå stærkt nok.
Det har Dansk Folkeparti tidligere støttet her i Folketingssalen, da Det Radikale Venstre havde et beslutningsforslag om lige præcis det, og jeg kan høre, at der stadig er genklang for de synspunkter.
Jeg skal spørge hr. Kim Christiansen, om det skal forstås sådan, at Dansk Folkeparti er parat til også uden om regeringen at gennemføre en ordning om førstehjælp i forbindelse med teoriundervisning?
Kim Christiansen (DF), 2005-05-19:
Der er mange gode hensigter i dette beslutningsforslag, og man kan sige, at det til forveksling minder om tidligere forslag fremsat af bl.a. Dansk Folkeparti.
Her er det så vigtigt at pointere, at det ikke kun er i forbindelse med trafikuheld, men alle steder i hverdagen, på gaden, i supermarkedet, i hjemmet, at man kan få brug for at skulle yde førstehjælp.
I betragtning af, at kun 20 pct. af befolkningen har gennemgået et førstehjælpskursus, er der et stort behov for det, også ud over det obligatoriske i forbindelse med erhvervelse af kørekort.
Derfor har Dansk Folkeparti også tidligere foreslået førstehjælp indført i folkeskolen.
Når der nu tilsyneladende, som jeg hører det, er bred enighed om, at flest mulige bør kunne yde førstehjælp, må det være muligt at opnå bred enighed i Folketinget om at finde en model til at nå målet.
Om det skal være en betingelse for at kunne påbegynde køreskoleundervisning, ved jeg ikke.
Det kan være den ene måde.
En anden måde kunne måske være at indbygge det i selve teoriundervisningen.
Her tror jeg, at den præventive effekt vil være størst, idet de unge trafikanter så har i frisk erindring, at det kan have nogle katastrofale følger, hvis der ikke køres hensynsfuldt og forsvarligt.
Det er glædeligt, at der i øjeblikket som oplyst af ministeren arbejdes på en revision af emnet færdselslære, hvor der indføres elementer af førstehjælpsundervisning for 1.-9. klasse.
Det bliver spændende at følge, og det imødekommer i hvert fald Dansk Folkepartis ønsker.
Nu er der talt meget om, at man afventer forsøg, som foretages ovre på Fyn i øjeblikket.
Jeg ser det måske lidt mere som en syltekrukke.
Der er også utrolig mange steder rundtomkring i landet, hvor man etablerer fartdæmpende foranstaltninger, men i langt de fleste tilfælde, sker det desværre først, når der er blevet slået nogen ihjel.
Det kan ikke gå stærkt nok med at få fundet en løsning til at komme i gang.
Dansk Folkeparti er positive over for forslaget og ser frem til, at vi får en god dialog i udvalget.
Karsten Nonbo (V), 2005-05-19:
Jeg er helt enig.
Jeg er blevet så overbevist, at jeg har lært førstehjælp.
Det er jo netop det, at ved bare at sige, at det er dem, der har kørekort, får vi ikke alle med.
Vi kunne jo også finde andre persongrupper.
Vi ved, at sygeplejersker, politibetjente og brandmænd osv. kan, men vi kunne måske udvide de persongrupper uden at stille den betingelse, at de har kørekort.
Men vi skal i den retning, og vi vil gerne i den retning, men vi vil lige være sikre på, at når vi tager nogle grupper og siger, at det er dem, der skal kunne førstehjælp, skal det også have en virkning.
For det kan ikke nytte noget, at de, der kan førstehjælp, ligger inde i bilen og er kvæstede, mens vidnerne ikke kan førstehjælp.
De står og overværer ulykken, så det er sådan set dem, der er de bedste til at yde førstehjælp til de kvæstede.
Frode Sørensen (S), 2005-05-19:
Det var lige den sidste bemærkning, som hr. Karsten Nonbo kom med.
Er hr. Karsten Nonbo ikke enig i, at vi ikke alene behøver at fokuserer på, at det her har noget med ulykker at gøre, hvor personerne selv er med i ulykken?
Det kan være ulykker, de overværer, men det kan altså også være en person, der falder om på gaden, hvor man så måske har en bedre mulighed for at reagere, hvis man har fået en grundlæggende viden.
Det kunne jo være, at vi hen ad vejen kunne få folk også i vores alder overbevist om, at det ville være en god idé at gennemgå noget sådant.
Karsten Nonbo (V), 2005-05-19:
Justitsministeren henviste til noget, der allerede er i gang.
Så forsøgene er i gang.
Det, vi gør, er, at vi afventer resultatet af dem.
Nu skal vi lige passe på med hastværket, for hvis det virkelig var så meget om at gøre, er det mærkeligt, at vi med en anden regering, der sad i 7 år, ikke har indført det her, hvor der var mange flere kvæstede og mange flere dræbte.
Så lad os lige tage det år, der gør, at vi kan få nogle saglige ting frem.
Vi står foran målstregen, og vi skal over den på en pæn måde.
Det skal vi gøre sammen, og det er jeg med på.
Frode Sørensen (S), 2005-05-19:
Har jeg opfattet hr. Tom Behnkes indlæg forkert, da jeg opfattede den opremsning, der var af alle dem, der havde behov, at det virkelig var noget, der var godt, at undervisningen fandtes, og at det ville være en god ting, at mere end de der måske 20 pct. af den danske befolkning, der havde den, kom i gang med det her?
For nu fornemmer jeg sådan set mere, at det er ikke så vigtigt igen, at man får det.